เอสโซ่พลิกแบกขาดทุนไตรมาสสอง303ล้าน
เอสโซ่ บักโกรกไตรมาสสองขาดทุน 303 ล้านบาท จากงวดปีก่อนกำไรโต เหตุค่าการกลั่นและส่วนต่างราคาพาราไซีลีนลด
11 ส.ค. 2553

เอสโซ่ บักโกรกไตรมาสสองขาดทุน 303 ล้านบาท จากงวดปีก่อนกำไรโต เหตุค่าการกลั่นและส่วนต่างราคาพาราไซีลีนลด 
นายโรเบิร์ต ไมเคิล คูเปอร์ กรรมการผู้จัดการ  บริษัท เอสโซ่ (ประเทศไทย) หรือ ESSO เปิดเผยว่า บริษัทขาดทุนสุทธิงวดไตรมาส 2 ปี 2553 จำนวน 303 ล้านบาท  ขาดทุนต่อหุ้น 0.069 บาท เมื่อเทียบกับกำไรสุทธิ 3,558 ล้านบาท กำไรต่อหุ้น 1.03 ในไตรมาส 2 ปี 2552
ขณะที่งวด 6 เดือนแรกของปีนี้ขาดทุนสุทธิ 54.72 ล้านบาท ขาดทุนต่อหุ้น 0.002 บาท จากช่วงเดียวกันของปี 2552 กำไรสุทธิ  5,382.82 ล้านบาท กำไรต่อหุ้น 1.56 บาท
สาเหตุที่ทำให้บริษัทขาดทุนสุทธิ แม้จะมีรายได้จากการขายและต้นทุนขายในไตรมาส 2 ปี 2553 นั้นเพิ่มขึ้นเมื่อเทียบกับไตรมาส 2 ปี 2552ซึ่งสะท้อนถึงราคาเฉลี่ยสำหรับน้ำมันดิบและน้ำมันสำเร็จรูปที่ปรับตัวสูงขึ้นแม้ว่าบริษัทฯมีปริมาณขายที่ลดลงกำไรขั้นต้นในไตรมาส 2 ปีนี้จึงต่ำกว่ากำไรขั้นต้นในไตรมาส 2 ปี 2552 เป็นจำนวน 5,573 ล้านบาทซึ่งสอดคล้องกับการที่ค่าการกลั่นและส่วนต่างราคาพาราไซลีนปรับตัวลดลง
ขณะที่ค่าใช้จ่ายในการขายและบริหารสำหรับไตรมาส 2 ปี 2553 ที่ 1,235 ล้านบาทอยู่ในระดับใกล้เคียงกับช่วงเดียวกันในปีก่อนหน้า
กำไรจากการขายสำหรับไตรมาส 2 ปี 2553 ลดลง 5,603 ล้านบาทเป็นผลมาจากส่วนธุรกิจการกลั่นและการจัดจำหน่ายน้ำมันเป็นจำนวน 4,874 ล้านบาทและส่วนธุรกิจปิโตรเคมีเป็นจำนวน 729 ล้านบาท    รายได้อื่นที่มิได้เกิดจากการดำเนินงาน 69 ล้านบาทในไตรมาสนี้เป็นผลจากดอกเบี้ยรับจากภาษีมูลค่าเพิ่มขอคืนจากกรมสรรพากร
ในส่วนต้นทุนทางการเงินสุทธิสำหรับไตรมาส 2 ปี 2553 ลดลง 27% หรือคิดเป็นจำนวน32 ล้านบาทจากไตรมาส 2 ปี 2552 เป็นผลมาจากอัตราดอกเบี้ยที่ปรับตัวลดลง
นอกจากนี้ในไตรมาส 2 ปี 2553 ผลขาดทุนก่อนภาษีเงินได้จำนวน 480 ล้านบาทได้รวมส่วนแบ่งกำไรในบริษัทร่วมเป็นจำนวน 64 ล้านบาทไว้แล้วอัตราภาษีเงินได้จึงคำนวณได้เท่ากับ 37% 
แต่ทั้งนี้หากไม่รวมส่วนแบ่งกำไรในบริษัทร่วมเข้ามาคิด อัตราภาษีเงินได้จะคำนวณได้อยู่ที่ 33% อย่างที่ควรจะเป็นจากการเพิ่มขึ้นของรายจ่ายเพื่อการลงทุนที่มีคุณสมบัติครบตามเงื่อนไข